钦定古今图书集成/明伦汇编/官常典/第642卷 > 沈瑀
## 钦定古今图书集成/明伦汇编/官常典/第642卷 > 沈瑀

按《梁书良吏传》：“瑀字伯瑜，吴兴武康人也。起家州从
事，奉朝请。尝诣齐尚书右丞殷濔，濔与语及政事，甚
器之，谓曰：‘观卿才干，当居吾此职’。司徒竟陵王子良
闻瑀名，引为府参军，领扬州部传从事。时建康令沈
徽孚恃势陵瑀，瑀以法绳之，众惮其彊。子良甚相知
赏，虽家事皆以委瑀。子良薨，瑀复事刺史始安王遥”
光尝使上民丁，速而无怨，遥光谓同使曰：“尔何不学
沈瑀所为？”乃令专知州狱事。湖熟县方山埭高峻，冬
月公私行侣以为艰难，明帝使瑀行治之。瑀乃开四
洪，断行客就作，三日立办。扬州书佐私行，诈称州使，
不肯就作，瑀鞭之三十。书佐归诉遥光，遥光曰：“沈瑀
必不枉鞭汝。”覆之，果有诈。明帝复使瑀筑赤山塘，所
费减材官所量数十万，帝益善之。